יז'י רדז'יו

יז'י (יורק) רדז'יו (בפולנית: Jerzy Radziwiłł, 4 בדצמבר 1925 – 11 בספטמבר 2005) היה חסיד אומות העולם מפולין שהציל יהודים בזמן השואה ביחד עם אמו, אחיו, ואחותו.

 פעילות בתקופת השואה להצלת יהודים 
יז'י רדז'יו נולד בוורשה למשפחה בעלת חמש נפשות, הוא גדל בסביבת יהודים ולמד עם ילדים יהודים בבית הספר.

בפרוץ מלחמת העולם השנייה בספטמבר 1939 פינו הגרמנים את משפחת רדז'יו מביתם בורשה כשיז'י היה בן 13, והם נאלצו לעבור לגור ברחוב קְוִיאָטוֹבָה 16 בשכונת זרן בעיר בנפרד מאביהם. הדירה השכורה, בת שני חדרים ועליית גג, הייתה בבעלות שוטר פולני שגר בקומה התחתונה. יז'י ואחיו סלאבק עבדו במאפיה של דודם במהלך 1942, ובדרכם לעבודה בכל יום עברו ליד מחנה העבודה בכפייה ב. באחד הערבים בדרכם הביתה, הם נתקלו בשמואל (סָמֶק) בַּץ, שסיפר להם על המתרחש במחנה וביקש את עזרתם. יז'י וסלאבק סיכמו עם שמואל שהם יבריחו אותו ואת אשתו דבורה ביום ראשון, מכיוון שהגרמנים לא עבדו ביום זה והאבטחה הייתה מצומצמת בשעות הערב. התכנית של יז'י וסלאבק הייתה להבריח את הזוג מהתור לרכבת בסיום יום העבודה למקום מסתור בטוח.שלומית מורים, "בן 16, חסיד אומות העולם". 16.4.1986. ארכיון יד ושם, תיק 3204

באוקטובר 1942 הצליחו האחים לשלוף מהתור את שמואל, דבורה ואת לאה בץ, אמו של שמואל, והסתירו אותם באסם של השכנים למשך שלושה ימים. לאחר מכן, בהסכמת האם הלנה, העבירו אותם לעליית הגג של ביתם. המעבר אל עליית הגג היה דרך חדר השינה שבו השתכנו הלנה ובתה הצעירה מרילקה, בעוד שהאחים יז'י וסלאבק ישנו בסלון.

לאחר כמה ימים שבהם שהו בבית משפחת רדז'יו, דבורה שיתפה שהיא דואגת לאחיה הקטן אברהם שנשאר במחנה העבודה. לאחר דיון משפחתי, הלנה קבעה כי יש מקום לעוד אחד בבית, ושסלאבק ויז'י יביאו גם אותו. יז'י וסלאבק קיבלו תיאור של אברהם, נפגשו איתו בסתר וקבעו מועד חילוץ. הם הבריחו אותו מהתור לרכבת, והוא הצטרף למשפחתו בעליית הגג.

יז'י היה האחראי העיקרי להשגת מזון עבור שתי המשפחות, ולכן היה עליו להשיג כמות מזון גדולה. כדי לא לעורר חשד יז'י רכב על אופניו למרחק רב מהבית ונהג לעצור במספר מקומות לקניית מזון. פעם אחת, יז'י נתפס והולקה על ידי שוטרים גרמנים שחשדו בו כי הוא סוחר במזון בגלל הכמות הגדולה שנמצאה ברשותו. [1] על מנת לממן את רכישת המזון, נשות הבית ייצרו עבודות מלאכה למכירה.מכתב מאת אברהם ליפשיץ אל יד ושם 2 במאי 1984, ארכיון יד ושם, תיק 3204

בקיץ 1944, הגיע רופא צבאי גרמני לגור בבית המשפחה, והחליט לשכון דווקא בחדר השינה שהוביל לעליית הגג בה הסתתרו היהודים. סלאבק הציע לרופא לצאת איתו לשתות, ובזמן הזה, יז'י העביר את היהודים לבית דודתו שהיה בסמוך לביתם.

מעט לפני פרוץ מרד ורשה הפולני, יז'י וסלאבק נעצרו על ידי שוטרי סיור גרמנים והועברו למחנה העבודה בכפייה ארפורט בגרמניה שם הוחזקו בתנאים קשים. בעקבות התנאים הגרועים, יז'י חלה מאוד, אך בעזרת אישה גרמניה שהביאה לו אוכל הוא הצליח לשרוד. עם התקרבות החזית הרוסית, הגרמנים העבירו את האזרחים הפולנים ממזרח פולין למערב פולין, ביניהם גם את אמו ואחותו של יז'י. היהודים נותרו לבד בעליית הגג. לאחר שבועיים של רעב וצמא, הם יצאו לחופשי כאשר הצבא האדום נכנס לורשה. המשפחה של יז'י הסתירה והגנה על היהודים בביתם בהצלחה במשך שנתיים.

במאי 1945 שוחררו יז'י וסלאבק ממחנה הכפייה בבריאות לקויה, יז'י בן ה-18 שקל 34 קילוגרמים בלבד.

 לאחר המלחמה 
כשהמלחמה הסתיימה, יז'י השלים את לימודיו בתיכון, עבד במפעל לייצור מכוניות, בהמשך פתח עם אמו חנות בגדים. בתחילת שנות ה-60 הוא התחתן ונולדה לו בת. ב-1988 בתם החליטה להגר לישראל ולגור בירושלים בעקבות ביקור בארץ, וב-1995 יז'י ואשתו אלדונה עלו לארץ בעקבותיה. הם התגוררו בהתחלה בירושלים אצל בתם, ולאחר מכן עברו לחולון. ב-2002 קבעו את ביתם בתל מונד. יז'י הופיע מול קהל עם סיפורו כשלצידו אברהם ליפשיץ (לאור), שאותו הציל.

יז'י נפטר ב-11 בספטמבר 2005 בזמן שביקר את משפחתו בורשה.

 הכרה והנצחה 
ב-2 במאי 1985 יד ושם הכירו ביז'י כחסיד אומות העולם, בדיוק שנה לאחר שאברהם ליפשיץ (לאור)פנה ליד ושם בבקשה להכיר בו. בנוסף הוכרו גם אמו הלנה, אחיו סלאבק ואחותו מריה. לכבוד יז'י ומשפחתו ניטע עץ בגן חסידי אומות העולם ביד ושם.

במסגרת מיזם "חסד אחרון" (מיזם משותף ל"יד ושם" והשב"כ, שנערך במהלך 2021, ובמסגרתו אותרו קבריהם של חסידי אומות העולם שגרו ונקברו בישראל ונאסף אודותם מידע רב), נחקר גם סיפורו של יז'י, קברו אותר בבית העלמין הסמוך לורשה.

 לקריאה נוספת 
 גרשון פינצ'בסקי, חסד אחרון: סיפורם של חסידי אומות העולם בישראל, ירושלים: יד ושם, 2023 עמודים 124–125.

 הערות שוליים 

קטגוריה:פולנים חסידי אומות העולם
קטגוריה:חסידי אומות העולם שהוכרו במבצע חסד אחרון
קטגוריה:פולנים שנולדו ב-1925
קטגוריה:פולנים שנפטרו ב-2005